Numeri 6 | Beibele Inthaneteng | Phetolelo ya Lefase le Lefsa
6 Jehofa a iša pele a bolela le Moshe a re:
2 “Bolela le bana ba Isiraele o ba botše o re: ‘Ge monna goba mosadi a ka dira keno e kgethegilego ya gore o tla phela e le Monasari+ go Jehofa,
3 a se ke a nwa beine le bjala. A se ke a nwa sedila sa beine goba sedila sa bjala+ goba a nwa seno le ge e le sefe se se dirilwego ka diterebe goba a ja diterebe tše di sa tšwago go fulwa goba tša makwapi.
4 Matšatši ohle a ge e le Monasari, le gatee a se ke a ja selo le ge e le sefe seo se dirilwego ka morara, go tloga ka diterebe tše tala go iša go matlalo a tšona.
5 “‘Matšatšing ohle a ge a ikanne gore e tla ba Monasari a se ke a beola hlogo ka legare;+ go fihlela ge matšatši ao a hlaoletšwego Jehofa ka ona a fedile, e be yo mokgethwa ka go tlogela meriri+ ya hlogo ya gagwe e gola.
6 Matšatšing ohle a ge a hlaoletšwe Jehofa, a se ke a batamela setopo+ le ge e le sefe.
7 A se ke a itšhilafatša gaešita le ka setopo sa tatagwe, mmagwe, ngwanabo goba kgaetšedi ya gagwe ge ba ehwa,+ gobane seka sa go ba ga gagwe Monasari wa Modimo wa gagwe se hlogong ya gagwe.
8 “‘Matšatši ohle a ge e le Monasari ke yo mokgethwa go Jehofa.
9 Eupša ge e ba motho a ka hwa ka tšhoganetšo hleng ga Monasari+ moo e lego gore o šilafaditše hlogo ya gagwe yeo e nago le seka sa Bonasari, gona a beole+ hlogo ya gagwe mohlang a dirwago yo a sekilego. A e beole ka letšatši la bošupa.
10 Ka letšatši la seswai a tliše maebakgorwana a mabedi goba maebana a mabedi go moperisita mojakong wa tente ya kopano.+
11 Le lengwe moperisita a le dire sebego sa sebe,+ le lengwe a le dire sebego sa go fišwa+ gomme a mo direle poelano ka ge a dirile sebe ka baka la setopo. Ke moka Monasari a ikgethagatše hlogo ka letšatši leo.
12 A thome ka lefsa matšatši a Bonasari+ bja gagwe go Jehofa gomme a tliše kgapana ya ngwaga o tee e le sebego sa molato;+ matšatši a fetilego a ka se balwe ka gobane o šilafaditše Bonasari bja gagwe.
13 “‘Bjale molao wa mabapi le Monasari šo: Letšatši leo ka lona matšatši a Bonasari bja gagwe a felago,+ a tlišwe mojakong wa tente ya kopano.
14 A neele Jehofa sebego seo e lego kgapana yeo e phetšego gabotse ya ngwaga o tee e le ya sebego sa go fišwa,+ kwana e tshadi yeo e phetšego gabotse ya ngwaga o tee e le ya sebego sa sebe,+ kgapa yeo e phetšego gabotse e le ya sehlabelo sa mohlakanelwa,+
15 seroto sa dinkgwa tša nkgokolo tše di sa omelwago tša bupi bja mathume+ tšeo di tswakilwego le makhura,+ le diphaphatha tše di sa omelwago tše di tloditšwego ka makhura+ gotee le sebego sa tšona sa mabele+ le dibego tša tšona tša dino.+
16 Moperisita a di neele pele ga Jehofa, a neele sebego sa gagwe sa sebe le sebego sa gagwe sa go fišwa.+
17 A neele kgapa gore e be sehlabelo sa mohlakanelwa+ go Jehofa gotee le seroto sa dinkgwa tše di sa omelwago; le gona moperisita a neele sebego sa mabele+ le sa dino. Dibego tšeo di sepedišane le sehlabelo seo sa kgapa.
18 “‘Monasari a beole+ seka sa Bonasari bja gagwe hlogong ya gagwe, a beolele mojakong wa tente ya kopano. Ke moka a tšee moriri woo e lego seka sa Bonasari bja gagwe a o lahlele ka mollong wa sehlabelo sa mohlakanelwa.
19 Moperisita a tšee letsogo la kgapa leo le fufuditšwego+ gomme serotong a ntšhe senkgwa sa nkgokolo seo se sa omelwago, a ntšhe le sephaphatha setee seo se sa omelwago+ ke moka a di bee ka diatleng tša Monasari ka morago ga ge a beotše seka sa Bonasari bja gagwe hlogong.
20 Moperisita a di tšokoletše pele le morago e le sebego sa go tšokotšwa pele ga Jehofa.+ Tšona gotee le sehuba+ sa sebego sa go tšokotšwa le leoto leo le neelwago,+ ke dilo tše kgethwa go moperisita. Ka morago ga moo yo e bego e le Monasari a ka nwa beine.+
21 “‘Woo ke molao wa mabapi le Monasari+ yo a enago gore o tla neela Jehofa dibego tše dingwe tšeo a ka di kgonago go tlaleletša go tšeo di nyakegago go yena. A phethe keno yeo a e ennego ka baka la molao wa Bonasari.’”
22 Jehofa a bolela le Moshe a re:
23 “Botša Arone le barwa ba gagwe o re: ‘Wo ke mokgwa woo le tlago go šegofatša+ bana ba Isiraele ka wona; le ba botše le re:
24 “Anke Jehofa a le šegofatše+ a be a le lote.+
25 Anke Jehofa a le phadimišetše sefahlego sa gagwe,+ le gona anke a le gaugele.+
26 Anke Jehofa a emišetše sefahlego sa gagwe+ go lena gomme a le nee khutšo.”’+
27 Ba diriše leina la ka+ go šegofatša bana ba Isiraele, e le gore nna ke ba šegofatše.”+